
A tesztisz-specifikus gamma-tubulin gyűrűkomplex funkciójának és összetételének vizsgálata Drosophila melanogasterben.

A mikrotubulusok fontos szerepet játszanak a kromoszómák szétválásánál a sejtosztódás során,
az intracelluláris transzportfolyamatoknál, a sejtszervecskék lokalizációjában és mozgatásában,
valamint a sejtek mozgásában. A mikrotubulusok irányított növekedése az evolúciósan
konzervált gamma-tubulin gyűrűkomplexből (γ-TuRC) indul. A sejten belüli változatos
mikrotubulus hálózat egy dinamikusan változó, adott esetben specializált γ-TuRC létezését
feltételezi. A gyűrűkomplex belső magja egy gamma-tubulint kötő kisebb komplexből épül fel
(γ-TuSC, Grip84, Grip91), amelyhez további fehérjék (Grip128, Grip163, Grip75)
kapcsolódnak, létrehozva a γ-TuRC-et.
Munkacsoportunk azonosított és jellemzett egy alternatív, tesztisz-specifikus komplextagokat
(t-Grip84, t-Grip91, t-Grip128) tartalmazó γ-TuRC-et, leírta annak változatos sejten belüli
eloszlását és feltételezett funkcióját a Drosophila melanogaster spermatogenezis poszt-
meiotikus stádiumaiban. A különböző helyre lokalizálódó tesztisz-specifikus γ-TuRC-k
részletes jellemzése és összetétele még nem ismert. A Drosophila melanogaster spermium
proteomikai analízise során az érett spermiumban azonosításra került a Grip163 γ-TuRC
fehérje. Ennek alapján feltételeztük, hogy a γ-TuRC egyes tagjai jelen lehetnek az érett
spermiumban is, valamint, hogy létezhet egy tesztisz-specifikus és általánosan kifejeződő
paralógokból felépülő γ-TuRC.
Munkám során a Grip163 fehérje részletes jellemzését tűztük ki célul. CRISPR/Cas9
rendszerrel létrehoztunk deléciós mutáns vonalakat, melyeket molekulárisan jellemeztünk. A
Grip163 mutáns vonalak fenotípusos jellemzése megmutatta, hogy a homozigóta hímek
sterilek. A spermatogenezisen belüli Grip163 eloszlás követésére in vivo GFP jelölt vonalakat
hoztunk létre CRISPR/Cas9 technológiával. Munkámban a Grip163 gén részletes jellemzését
és feltételezett funkcióját kívánom bemutatni.



